वीरगञ्ज । २ नम्बर प्रदेशको दिगो विकास र समृद्धिका लागि सम्भावनाको उचित दोहनको आवश्यकता औंल्याइएको छ । बुधवार साँझ वीरगञ्ज उद्योग वाणिज्य सङ्घको संयोजनमा वीरगञ्जमा भएको प्रदेशको नीति तथा कार्यक्रम तर्जुमासम्बन्धी सुझाव सङ्कलन अन्तरक्रियामा उद्यमी, व्यवसायी र विषयविज्ञहरूले यस्तो बताएका हुन् ।
प्रदेश नम्बर २ का मुख्यमन्त्री महम्मद लालबाबु राउत गद्दीले यो प्रदेशको विकासको स्तर र जनसङ्ख्याका आधारमा अनुदान छुट्ट्याउनुपर्ने बताए । आर्थिक गतिविधिको केन्द्र भएर पनि विकासको अवस्था दयनीय भएको भन्दै मुख्यमन्त्री राउतले केन्द्र सरकारसँग विशेष प्याकेज माग गरिएको पनि बताए ।
प्रदेश सरकार विकास निर्माण, उद्योग व्यवसाय, शिक्षा, स्वास्थ्य, सुरक्षालगायको सबलीकरणमा योजनाबद्ध रूपमा अघि बढेको दाबीसमेत मुख्यमन्त्रीको थियो । कार्यक्रममा प्रदेश सरकारका अर्थमन्त्री विजय यादवले शिक्षा, स्वास्थ्य, कृषि, यातायात र ऊर्जा विकासको मुख्य आधार भएको बताए । उनले प्रदेश सरकारले विकासको रणनीतिक योजना बनाएको पनि दाबी गरे ।
वीरगञ्ज महानगरपालिकाका प्रमुख विजयकुमार सरावगीले २ नम्बर प्रदेशको सम्भाव्यतालाई उपयोग गरिनुपर्ने बताए । वीरगञ्जको सम्भावना विशिष्ट भएकाले यो विकास अभियानको आधारशिला हुने दाबी सरावगीको थियो ।
सङ्घका अध्यक्ष एवम् प्रदेशसभा सदस्य ओमप्रकाश शर्माले उद्योग व्यवसायमैत्री वातावरणको माग गरे । उद्योग व्यापारविना तीव्र दरको विकास असम्भव भएकाले लगानीमैत्री वातावरण हुनुपर्नेमा उनले जोड दिए । आर्थिक विश्लेषक जगदीश अग्रवालले प्रदेश सरकारका अगाडि चुनौती र अवसर दुवै बराबर रहेको बताए । २ नम्बर प्रदेशको विकासको आधारका रूपमा रहेको उद्योग, व्यापार, पर्यटन र खेतीबाटै समृद्धितर्फ अघि बढ्नुपर्ने सुझाव अग्रवालले दिए ।